Koordinatar: 34°15′N 35°39′E﻿

**Batroun** (gresk Βοτρύς, *Botrys*; arabisk البترون, *al-Batrun*; arameisk בתרון, *Bitron*) er ein kystby nord i Libanon og ein av dei eldste byane i verda. Han er administrasjonssenter i Batroun distrikt.

Etymologi
---------

Namnet *Batroun* kjem frå gresk, Botrys. Historikarar trur at det greske namnet kjem frå det fønikiske ordet *bater*, som tyder «å skjere» og kan syne til moloen som fønikarane bygde i sjøen for å verne seg mot tidvassbølgjer. Andre historikarar trur at namnet på byen kjem frå det fønikiske *beit truna*, som tyder «huset til høvdingen».

Turisme
-------

Makaad El Mir-ruinane på steinstranda i Batroun.
St. Stefan-kyrkja
Gammal fønikisk mur bygd for vern mot tidvassbølgjer.
Batroun er eit viktig turistmål i Nord-Libanon. Byen har titals historiske kyrkjer, både katolske og gresk-ortodokse. Byen er òg ein badeby med eit yrande natteliv. Sitruslundar ligg kring Batroun, og byen har vore kjend frå tidleg på 1900-talet for den ferske limonaden, som vert seld på dei fleste kafear og restaurantar i hovudgata.

Demografi
---------

Innbyggjarane i Batroun er libanesiske og er maronittisk-katolske, gresk-katolske og gresk-ortodokse. Batroun er eit romersk-katolsk (latinsk ritus) bispesete

Historie
--------

Batroun er truleg den «Batruna» som er nemnt i Amarnabreva på 1300-talet fvt. Batroun vart nemnt av dei gamle greske geografane Strabon, Plinius, Ptolemaios, Stefanos Byzantius og Hierokles. Theofanes kalla byen «Bostrys».

Fønikarane grunnla Batroun på sørsida av eit nes som i antikken vart kalla Theoprosopon og under Austromarriket, Lithoprosopon. Batroun er sagt å ha blitt grunnlagd av Ithobaal I (Ethbaal), kongen av Tyr, og dottera hans Jezabel (897-866 fvt.) gifta seg med Ahab.

Byen kom under romersk styre som ein del av provinsen Fønikia Prima, og seinare, etter regionen vart kristna, vart han eit underbispedøme av patriarkatet i Antiokia.

I 551 vart Batroun øydelagd av eit jordskjelv, som førte til jordras og sprekker i Lithoprosopon. Historikarar trur at den store naturlege hamna i Batroun vart danna under jordskjelvet.

Tre gresk-ortodokse biskopar er kjende for å ha kome frå Batroun: Porphyrius i 451, Elias kring 512 og Stefan i 553 (Lequien, II, 827). I følgje ein gresk *Notitia episcopatuum*, skal det gresk-ortodokse bispesetet ha eksistert i Batroun sidan 900-talet, då byen vart kalla *Petrounion'*. Etter den muslimske erobringa av regionen vart namnet arabisert til Batroun.

Ein av dei arkeologiske funna i Batroun frå mellomalderen er krossfarar-festninga Mousaylaha som vart bygd på ei isolert, massiv klippe med bratte sider på ei slette omgjeve av fjell.

Under osmansk styre vart Batroun senteret i ein caza i Libanon mutessariflik og setet for eit maronittisk bispedøme, som var underlagt Det maronittiske patriarkatet. Sidan 1999 har han vore setet for eit maronittisk eparki.

Kjelder
-------

* *Denne artikkelen bygger på «Batroun» frå Wikipedia på engelsk, den 17. september 2014.*
	+ *Wikipedia på engelsk oppgav desse kjeldene:*

1. ↑  «Catholic Encyclopedia: Bothrys». Newadvent.org. Henta 15. september 2014.
2. ↑  David M. Cheney. «Botrys (Titular See)». [Catholic-Hierarchy]. Henta 15. september 2014.
3. ↑  David M. Cheney (24. oktober 2012). «Its Bishops and Dioceses, Current and Past». Catholic-Hierarchy. Henta 15. september 2014.
4. ↑  Malalas, Chronogr. XVIII, in P.G. XCVII, 543, cited in Bothrys - Catholic Encyclopedia article
5. ↑  (Menander, i Josephus, Ant VIII, xiii, 2), sitert i Bothrys - Catholic Encyclopedia-artikkel
6. ↑  Malalas, Chronogr. XVIII, in P.G. XCVII, 704 , cited in Bothrys - Catholic Encyclopedia article
7. ↑  «The historical earthquakes of Syria: an analysis of large and moderate earthquakes from 1365 B.C. to 1900 A.D.» (PDF). Earth-prints.org. Henta 15. september 2014.
8. ↑  Batroun.com - Batroun Official Website
9. ↑  Eparchy of Batrun (Maronite) - from catholic-hierarchy.org

Bakgrunnsstoff
--------------

* Ortmtlb.org.lb
* Batroun.com

|  |  |
| --- | --- |
| Autoritetsdata | 
* VIAF
* GND
* GeoNames
* MusicBrainz (area)

 |